Cape Canaveral (NTB-Reuters): Mengden romsøppel rundt jorda har nådd et vippepunkt, ifølge en amerikansk undersøkelse som advarer om økt fare for kollisjoner og ødeleggelser på verdifulle satellitter og romfartøyer. Det amerikanske romprogrammet NASA trenger en plan for å håndtere tidligere rakettdeler, avdankede satellitter og tusenvis av andre deler som utgjør romsøppelet som flyr rundt jorda, heter det i en undersøkelse av romekspertene i National Research Council. – Datamodeller viser at mengden romsøppel har nådd et vippepunkt med nok i bane til stadig å kollidere og skape nytt søppel, skriver gruppen i en uttalelse.